b"\n_START_ARTICLE_\nDaimbert de Pisa\n_START_SECTION_\nOr\xc3\xadgens\n_START_PARAGRAPH_\nNo se'n sap gaire dels primers anys de la vida de Daimbert, per\xc3\xb2 es creu que havia sigut ordenat sacerdot per Wezilo, arquebisbe de Mag\xc3\xbancia, un clar partidista de l'emperador en la seva controv\xc3\xa8rsia amb el papat en el tema de les investidures, tamb\xc3\xa9 fou fidel a l'antipapa Climent III. El 1085, Wezilo fou excomunicat per simonia pels membres del s\xc3\xadnode de Quedlinburg. El sobrenom de Daimbert, Pisa, situa els seus or\xc3\xadgens en les regions de la Llombardia i l'Emilia, on les ciutats eren fidels a l'emperador.\n_START_SECTION_\nArquebisbe de Pisa\n_START_PARAGRAPH_\nA finals de la d\xc3\xa8cada del 1080, Daimbert canvi\xc3\xa0 de b\xc3\xa0ndol, i en fer-se amic de la comtessa Matilde de Canossa, una de les m\xc3\xa9s fermes defensores del papat. El papa Urb\xc3\xa0 II cancel\xc2\xb7l\xc3\xa0 el nomenament de Daimbert per haver-se fet de manera irregular i li feu una ordenaci\xc3\xb3 can\xc3\xb2nica. El 1088 el nomen\xc3\xa0 bisbe de Pisa. Inicialment, el nomenament d'un home amb un passat controvertit com el seu, aixec\xc3\xa0 hostilitats. El bisbe de Pistoia, Pere, protest\xc3\xa0 al papa i tot el cap\xc3\xadtol de la catedral tamb\xc3\xa9 li mostr\xc3\xa0 oposici\xc3\xb3, per\xc3\xb2 Urb\xc3\xa0 continu\xc3\xa0 confiant en ell i finalment es guany\xc3\xa0 la simpatia de tots. Daimbert fou actiu en la vida c\xc3\xadvica de Pisa, per exemple unint-se a altres notables el 1090 per regular l'al\xc3\xa7ada m\xc3\xa0xima dels edificis. Sembla que fou una figura respectada en la pol\xc3\xadtica de Pisa, en la qual demostr\xc3\xa0 una visi\xc3\xb3 pr\xc3\xa0ctica per resoldre problemes. Romangu\xc3\xa9 proper al papa Urb\xc3\xa0 i a Matilde, i el 1092 Urb\xc3\xa0 elev\xc3\xa0 la seu a un arquebisbat, per recomanaci\xc3\xb3 de Matilde._NEWLINE_Daimbert pass\xc3\xa0 el Nadal del 1094 amb el papa Urb\xc3\xa0 i despr\xc3\xa9s l'acompany\xc3\xa0 en la seva gira pastoral per ciutats italianes i franceses. Assist\xc3\xad al concili de Piacenza, convocat per assegurar l'autoritat papal en relaci\xc3\xb3 a la controv\xc3\xa8rsia de les investidures, i al concili de Clarmont, en el qual es decid\xc3\xad fer la crida per la primera croada. Daimbert torn\xc3\xa0 a Pisa per predicar a favor de la croada i reb\xc3\xa9 un suport entusiasta. El 1098 Urb\xc3\xa0 el nomen\xc3\xa0 legat seu a la cort del rei Alfons VI de Lle\xc3\xb3, i estigu\xc3\xa9 a c\xc3\xa0rrec de l'organitzaci\xc3\xb3 de les noves parr\xc3\xb2quies en les terres conquerides als moros. Va c\xc3\xb3rrer el rumor que s'apropi\xc3\xa0 de part del tresor que el rei castell\xc3\xa0 li confi\xc3\xa0 perqu\xc3\xa8 el fes arribar al papa.\n_START_SECTION_\nPatriarca llat\xc3\xad de Jerusalem\n_START_PARAGRAPH_\nAbans d'acabar l'any 1098, Daimbert salp\xc3\xa0 cap a Orient amb una flota de pisans, els quals, abans de penetrar en territori siri\xc3\xa0, efectuaren atacs i pillatge en algunes illes de l'Imperi Bizant\xc3\xad. Un dels caps croats, Bohemond de T\xc3\xa0rent (despr\xc3\xa9s dit Bohemond d'Antioquia), estava assetjant el port bizant\xc3\xad de Latakia, i la flota amb qu\xc3\xa8 anava Daimbert acceptaren col\xc2\xb7laborar-hi. Altres caps croats, que estaven en desacord d'atacar un pa\xc3\xads cristi\xc3\xa0, demanaren a Daimbert que persuad\xc3\xads els pisans d'aixecar el setge. Bohemond es vei\xc3\xa9 for\xc3\xa7at a abandonar tamb\xc3\xa9 el setge i, juntament amb Daimbert, arribaren a Jerusalem el 21 de desembre del 1099._NEWLINE_No est\xc3\xa0 clar quin estatus tingu\xc3\xa9 Daimbert a la seva arribada a Terra Santa. Molts historiadors creuen que Urb\xc3\xa0 l'havia enviat com a legat apost\xc3\xb2lic, per substituir Ademar de Monteil, que havia mort l'1 d'agost del 1098. Per\xc3\xb2 el papa Urb\xc3\xa0 havia mort el 29 de juliol del 1099, i en la carta enviada al papa nou, Pasqual II, amb data de setembre del 1099, Daimbert signa simplement com a arquebisbe de Pisa._NEWLINE_Immediatament despr\xc3\xa9s del Nadal, el patriarca llat\xc3\xad de Jerusalem, Arnoul de Chocques, fou  deposat amb l'excusa que la seva elecci\xc3\xb3 no havia estat can\xc3\xb2nica i, amb el suport de Bohemond, Daimbert fou col\xc2\xb7locat en aquest c\xc3\xa0rrec. Segons l'opini\xc3\xb3 general, Terra Santa havia de ser patrimoni de l'Esgl\xc3\xa9sia, per\xc3\xb2 Arnoul no tingu\xc3\xa9 prou autoritat per reclamar-ho. La posici\xc3\xb3 de Daimbert, en canvi, era m\xc3\xa9s forta, probablement perqu\xc3\xa8 era legat papal i perqu\xc3\xa8 comptava amb una flota de pisans que li feien costat. Just despr\xc3\xa9s de ser reconegut com a governant de Jerusalem per la noblesa croada, Godofreu de Bouillon s'agenoll\xc3\xa0 davant d'ell per comptar tamb\xc3\xa9 amb el reconeixement de l'Esgl\xc3\xa9sia. Bohemund feu el mateix en una altra cerim\xc3\xb2nia per ser reconegut pr\xc3\xadncep d'Antioquia. Baldu\xc3\xad, el futur rei de Jerusalem, era en aquesta \xc3\xa8poca senyor d'Edessa, per\xc3\xb2 no volgu\xc3\xa9 retre homenatge a Daimbert i sembla que les relacions entre ambd\xc3\xb3s no van ser cordials._NEWLINE_Daimbert estava ansi\xc3\xb3s per establir el poder del patriarcat i demand\xc3\xa0 que Godofreu pos\xc3\xa0 el govern de Jerusalem en les seves mans. Godofreu ced\xc3\xad nom\xc3\xa9s en part i, en la cerim\xc3\xb2nia de celebraci\xc3\xb3 de la Pasqua, l'1 d'abril del 1100, anunci\xc3\xa0 que en mantindria la possessi\xc3\xb3 fins a la seva mort o fins que conquer\xc3\xads dues grans ciutats als infidels, i llavors transferiria Jerusalem al patriarca. Tanmateix, Godofreu mor\xc3\xad el juliol, mentre Daimbert estava fora, acompanyant unes tropes comandades per un nebot de Bohemond, Tancred, que anaven a conquerir Jaffa, i els barons de Jerusalem oferiren el govern a Baldu\xc3\xad, germ\xc3\xa0 del difunt. Daimbert envi\xc3\xa0 una carta, amb el suport de Tancred, en qu\xc3\xa8 proposava per al govern de Jerusalem a Bohemond, per\xc3\xb2 aquesta carta fou interceptada i, a m\xc3\xa9s, Bohemond fou capturat pels selj\xc3\xbacides en la batalla de Melitene._NEWLINE_L'11 de novembre, Baldu\xc3\xad assum\xc3\xad el t\xc3\xadtol de rei de Jerusalem. Daimbert es vei\xc3\xa9 for\xc3\xa7at a acceptar la derrota i Baldu\xc3\xad, per por a la resposta dels pisans el confirm\xc3\xa0 com a patriarca. El dia de Nadal del 1100, Baldu\xc3\xad s'agenoll\xc3\xa0 davant del patriarca i aquest el coron\xc3\xa0 com a rei. L'arribada d'una esquadra de genovesos l'abril del 1101 afebl\xc3\xad la posici\xc3\xb3 de Daimbert, perqu\xc3\xa8 d'aquesta manera Baldu\xc3\xad ja no depenia dels pisans per fer moviments mar\xc3\xadtims. Per altra banda, li convenia estar a bones amb l'Esgl\xc3\xa9sia, puix que anava curt de diners per efectuar les campanyes militars i la gent feia els seus donatius per mitj\xc3\xa0 del clergat. Es presentaren queixen sobre la legalitat del nomenament de Daimbert i quan el papa envi\xc3\xa0 un legat, Maurici de Porto, per estar resoldre la situaci\xc3\xb3, Baldu\xc3\xad acus\xc3\xa0 Daimbert de tra\xc3\xafci\xc3\xb3 per haver instat Bohemond a oposar-se a la successi\xc3\xb3 de Baldu\xc3\xad. Daimbert suborn\xc3\xa0 Baldu\xc3\xad perqu\xc3\xa8 no fes cas de les queixes. Aix\xc3\xb2 no obstant, en la tardor Daimbert conserv\xc3\xa0 la totalitat d'un enviament de diners destinats en part al rei i al seu ex\xc3\xa8rcit; quan el legat sab\xc3\xa9 que havia fet aix\xc3\xb2 el cess\xc3\xa0 del seu c\xc3\xa0rrec._NEWLINE_Tancred, que estava ara en el govern d'Antioquia, acoll\xc3\xad Daimbert, i pos\xc3\xa0 l'esgl\xc3\xa9sia de Sant Jordi a la seva disposici\xc3\xb3. Maurici mor\xc3\xad en la primavera del 1102, i quan Baldu\xc3\xad reclam\xc3\xa0 el suport militar de Tancred aquella tardor, Tancred insist\xc3\xad en que torn\xc3\xa9s a acceptar Daimbert com a patriarca de Jeruslem. Baldu\xc3\xad estigu\xc3\xa9 d'acord, per\xc3\xb2 llavors arrib\xc3\xa0 un nou legat, el cardenal Robert de Par\xc3\xads. Baldu\xc3\xad i Arnoul de Chocques, al qual havia substitu\xc3\xaft Daimbert com a patriarca, presentaren c\xc3\xa0rrecs contra ell en un s\xc3\xadnode presidit per Robert. L'acusaven d'haver atacat cristians de les illes bizantines en el seu viatge cap a Terra Santa, i tamb\xc3\xa9 de conspirar per provocar una guerra civil entre Bohemond i Baldu\xc3\xad, i d'apropiar-se diners eviats per assistir els pelegrins. El s\xc3\xadnode decid\xc3\xad desposseir-lo del c\xc3\xa0rrec. Tancred torn\xc3\xa0 a acollir-lo a Antioquia per\xc3\xb2 ja no present\xc3\xa0 reclamacions en defensa d'ell. Segons l'historiador Steven Runciman, ning\xc3\xba lament\xc3\xa0 la seva marxa, ja que s'havia mostrat corrupte i indigne._NEWLINE_Daimbert s'adre\xc3\xa7\xc3\xa0 m\xc3\xa9s tard al papa Pasqual personalment i el convenc\xc3\xa9. En el viatge de retorn a Terra Santa, on anava a reclamar el patriarcat, mor\xc3\xad al seu pas per l'estret de Messina, el 1105. Runciman creu que en realitat l'any que va morir va ser el 1107, tenint en compte el que diu Guillem de Tir. Altres historiadors com Rowe, Emil Hampel i Skinner, argumenten que la data correcta \xc3\xa9s el 1105, pel que es diu en un text anomenat Gesta triumphalia per pisanos facta. Daimbert fou substitu\xc3\xaft durant la seva abs\xc3\xa8ncia per un sacerdot anomenat Ehremar, i Gibelin de Sabran fou nomenat com a successor a la seva mort. Per\xc3\xb2 fou succe\xc3\xaft com a arquebisbe de Pisa per Pietro Moriconi, que probablement fou escollit pels pisans abans de la mort de Daimbert, cosa que fa pensar que havia perdut suports des de la seva llarga abs\xc3\xa8ncia, tot i que els documents de la catedral mostren que el substitut segu\xc3\xad i confirm\xc3\xa0 les decisions preses per ell.\n_START_SECTION_\nReputaci\xc3\xb3\n_START_PARAGRAPH_\nEls historiadors han estat generalment cr\xc3\xadtics amb la conducta de Daimbert en Terra Santa. Steven Runciman el descriu com a home vigor\xc3\xb3s, per\xc3\xb2 superficial, ambici\xc3\xb3s, deshonest i f\xc3\xa0cil de deixar-se influir. En un estudi fet el 1998, Michael Matzke defens\xc3\xa0 Daimbert, argumentant que les seves accions com a patriarca estaven motivades per l'idealisme religi\xc3\xb3s i que ell nom\xc3\xa9s volia portar a terme les intencions del papa Urb\xc3\xa0. Aquesta defensa no ha conven\xc3\xa7ut a gaires acad\xc3\xa8mics. La historiadora Patricia Skinner, accepta el fet que actu\xc3\xa0 contra els c\xc3\xa0nons per\xc3\xb2 creu que en les circumst\xc3\xa0ncies excepcionals del seu moment, havia de ser  pragm\xc3\xa0tic._NEWLINE_A Pisa es pos\xc3\xa0 el nom de Sant Sepulcre a una esgl\xc3\xa9sia, en record de la participaci\xc3\xb3 de Daimbert i la flota que l'acompany\xc3\xa0."